**Nostalgii provizorii**

*Liliana Trif Ioan Grigoraș*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

- Ninge fără importanţă,

Fantomatice zăpezi

Trec prin noi, e-o transhumanţă

De ninsori. Capitulezi

Sau vei traversa prin vifor

Punând frâiele de foc

Peste crupa iernii albe

S-ajungi fără echivoc

La mormântul meu, iubite,

Sub ninsorile dintâi

Să-mi aprinzi pe drumul morţii

Candela la căpătâi.

- Ninge azi ca-ntr-o poveste,

Drumul pân’ la tine-i alb,

Mult a fost, puțin mai este

Și încalec murgul dalb

Care gustă din jăratec

Și se-nalță către cer

Ca un vifor de sălbatec,

Nici nu-i pasă că e ger.

Din mormântul iernii crude

Te voi scoate și vom fi

Două lacrimi veșnic nude

Care-nvață a trăi.

Liliana Trif Ioan Grigoraș